ภาพรวมปริมาณรถบนทางหลวงสายหลักและมอเตอร์เวย์  เริ่มมากขึ้นมีการสัญจรกว่า 1 ล้านคัน
กรมทางหลวง รายงานภาพรวมปริมาณจราจร ขาเข้าและขาออกกรุงเทพมหานคร บนทางหลวงสายหลักและมอเตอร์เวย์ ประจำวันที่ 13 เมษายน 2565 ว่า เมื่อวันอังคารที่ 12 เมษายนที่ผ่านมามีจำนวนรถสัญจรทั้งสิ้น 1,058,048 คัน แบ่งเป็น ขาเข้า 461,984 คัน และ ขาออก 596,064 คัน ส่วนปริมาณรถที่ใช้มอเตอร์เวย์ M6 สายบางปะอิน - นครราชสีมา ช่วง ปากช่อง - สีคิ้ว - ขามทะเลสอ ระยะทาง 64 กม. ซึ่งเป็นทางยกระดับบนทางหลวงหมายเลข 2 (ถนนมิตรภาพ) ช่วงผ่านเขื่อนลำตะคอง จังหวัดนครราชสีมา (ใช้ช่องทางจราจรฝั่งขาเข้า ด้านกังหันลมตรงข้ามเขื่อนลำตะคอง ในลักษณะให้บริการเดินทางในทิศทางเดียว) มีปริมาณจราจรขาออกจากกรุงเทพมหานคร เมื่อวันที่ 12 เมษายน 2565 จำนวนทั้งสิ้น 18,484 คัน แบ่งเป็น ลงช่วงต่างระดับสีคิ้ว 6,921 คัน และลงช่วงขามทะเลสอ 11,563 คัน  ทั้งนี้ ช่วงปากช่อง - สีคิ้ว สามารถแบ่งเบาการจราจรบนทางหลวงหมายเลข 2 (ถนนมิตรภาพ) ได้ร้อยละ 23 โดยบริเวณ กม.75 ช่วงลำตะคอง มีปริมาณจราจร 61,309 คัน ซึ่งเมื่อรวมกับมอเตอร์เวย์ M6 แล้ว มีปริมาณจราจรขาออกรวม 79,793 คัน ขณะที่ ช่วงสีคิ้ว - ขามทะเลสอ สามารถแบ่งเบาการจราจรบนถนนมิตรภาพได้ 21% โดยบริเวณ กม.123 ช่วงสูงเนิน มีปริมาณจราจร 42,809 คัน ซึ่งเมื่อรวมกับมอเตอร์เวย์ M6 แล้ว มีปริมาณจราจรขาออกรวม 54,372 คันนายวีรเดช ชีวาพัฒนานุวงศ์ รักษาการในตำแหน่งวิศวกรใหญ่กรมทางหลวงชนบท พร้อมคณะ ตรวจเยี่ยมศูนย์ความปลอดภัยกรมทางหลวงชนบทและบริการสายด่วน 1146  เพื่อติดตามการปฏิบัติงานของศูนย์ฯ และการรายงานผลสรุปข้อมูลอุบัติเหตุของกรมทางหลวงชนบท โดยมอบนโยบายในการเฝ้าระวังการเกิดอุบัติเหตุบนสายทางหลวงชนบท ตามนโยบายของกระทรวงคมนาคม ที่กำชับให้หน่วยงานในสังกัดทั้งส่วนกลางและส่วนภูมิภาคบูรณาการร่วมกับหน่วยงานในพื้นที่ ตรวจสอบบริเวณจุดเสี่ยง จุดตัดทางรถไฟ และเส้นทางเข้าสู่แหล่งท่องเที่ยวต่างๆ ให้มีความปลอดภัยอยู่เสมอ เตรียมพร้อมอำนวยความสะดวกบริเวณสายทางในโครงข่าย เพื่อให้ประชาชนสามารถเดินทางท่องเที่ยวและเดินทางกลับภูมิลำเนาได้อย่างปลอดภัย พร้อมทั้งได้กำชับให้เจ้าหน้าที่ที่ปฏิบัติงานในช่วงเทศกาลสงกรานต์ ปฏิบัติตามมาตรการสาธารณะสุขในการป้องกันการแพร่ระบาดของเชื้อไวรัสโควิด-19 และขอบคุณเจ้าหน้าที่ที่ปฏิบัติงานอำนวยความสะดวกและปลอดภัยให้กับประชาชนในช่วงเทศกาลสงกรานต์ 2565 กรมทางหลวงชนบท ขอร่วมส่งประชาชน เดินทางกลับบ้านอย่างมีความสุขและปลอดภัย โปรดใช้ความระมัดระวังในการขับขี่ หากต้องการสอบถามเส้นทางลัดทางเลี่ยง หรือแจ้งเหตุเพิ่มเติม สามารถติดต่อสอบถามได้ที่ สายด่วนกรมทางหลวงชนบท 1146 หรือ เว็บไซต์ www.drr.go.th